Der var fart over feltet, da 11-årige Sarah fra Farsø i dag fik fem minutter til at tømme en Bog & Idé for bøger. Det skulle hun, fordi hun er vinder af Børnebibliotekernes årlige sommerkampagne, der skal inspirere børn til at læse i sommerferien.

11-årige Sarah Aamand fra Farsø har nok gang i lidt flere bøger end de fleste andre på hendes alder. Og nu bliver der mulighed for at få fyldt endnu flere bøger på bogreolen. Hun har nemlig vundet Børnebibliotekernes sommerkonkurrence, hvor præmien er at tømme en boghandel på fem minutter. - Jeg havde ikke rigtig indstillet mig på, at jeg ville vinde. Først vandt jeg den for Farsø, og det var virkelig fedt, og så fik jeg et opkald der sagde, at jeg også havde vundet for Danmark, så det er jo endnu federe, siger Sarah Aamand. Sommerbogen er navnet på konkurrencen, de Danske Børnebiblioteker har afholdt hen over sommeren, der skal inspirere børnenes læselyst. I alt har cirka 7000 børn i 76 kommuner deltaget, og de har tilsammen skrevet 21.000 boganmeldelser. En af de deltagende kommuner er Vesthimmerlands Kommune, hvor bibliotekaren Iben Marie står i spidsen for projektet. - Det er en måde at sørge for, at børn og unge får lyst til at læse og får udvidet deres fantasi og finder glæden ved det skrevne ord, siger Iben Marie Kromann. Dagens begivenheder finder sted i Bog & Idé i Farsø, og det er her, Sarah skal indløse sin præmie. 3000 kroner har hun at gøre godt med, og hun skal nå at bruge dem inden for fem minutter. Hun når dog kun at bruge et enkelt minut, før favnen er fyldt op med alle bøgerne på den udførlige indkøbsliste. Og så var det kun ét punkt tilbage på programmet for resten af dagen. - Læse. Måske lave en smule lektier men ellers bare læse, siger Sarah Aamand.